**VIEŠOJI ĮSTAIGA**

**LAZDIJŲ SAVIVALDYBĖS PIRMINĖS SVEIKATOS PRIEŽIŪROS CENTRAS**

Kodas 165245564, Kauno 8, LT-67128 Lazdijai, tel., faksas (8-318) 51519

**2016 METŲ VEIKLOS ATASKAITA**

 Viešoji įstaiga Lazdijų savivaldybės pirminės sveikatos priežiūros centras (toliau – Įstaiga) yra Lietuvos nacionalinės sveikatos sistemos iš valstybės ir Lazdijų rajono savivaldybės turto bei lėšų įsteigta viešoji sveikatos priežiūros ne pelno Įstaiga, teikianti asmens sveikatos priežiūros paslaugas pagal sutartis su užsakovais.

Įstaiga savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos sveikatos priežiūros įstaigų įstatymu, Lietuvos Respublikos sveikatos sistemos įstatymu, Lietuvos Respublikos viešųjų įstaigų įstatymu, Lietuvos Respublikos sveikatos draudimo įstatymu, Lietuvos Respublikos Vyriausybės nutarimais, Lietuvos medicinos ir higienos normomis, Sveikatos priežiūros metodika, kitais teisės aktais bei Įstaigos įstatais.

Įstaiga yra ribotos civilinės atsakomybės viešasis juridinis asmuo, turintis ūkinį, finansinį, organizacinį ir teisinį savarankiškumą, savo antspaudą, sąskaitas banke. Kontroliuojamų ar asocijuotų subjektų Įstaiga neturi.

**Įstaigos savininkė** (dalininkė) yra Lazdijų rajono savivaldybė, kodas 111106842, dalininko įnašo vertė finansinių metų pradžioje buvo 17485,10 Eur. 2016 m. dalininkų kapitalo vertė nesikeitė. Lazdijų rajono savivaldybės, kaip Įstaigos savininkės, teises ir pareigas Įstaigoje įgyvendina Lazdijų rajono savivaldybės taryba.

Įstaigos finansiniai metai sutampa su kalendoriniais metais.

Įstaigos veiklos laikotarpis neribotas.

Pagrindinis Įstaigos**veiklos tikslas** - gerinti Lietuvos gyventojų sveikatą, sumažinti gyventojų sergamumą ir mirtingumą, kokybiškai teikti sveikatos priežiūros paslaugas.

Įstaigos**veiklos uždaviniai**- organizuoti ir teikti nespecializuotas, specializuotas kvalifikuotas pirminės asmens sveikatos priežiūros paslaugas visos Lietuvos ir Lazdijų rajono savivaldybės gyventojams Įstaigai priklausančiose gydymo įstaigose ir pacientų namuose.

2016 m. Įstaiga vykdė asmens sveikatos priežiūros veiklas:

- pagal sutartis su Vilniaus teritorine ligonių kasa teikė Lietuvos gyventojams kvalifikuotas asmens sveikatos priežiūros paslaugas, už kurias apmokama bazinėmis kainomis pagal Sveikatos apsaugos ministerijos patvirtintą tvarką;

- teikė mokamas asmens sveikatos priežiūros paslaugas.

Pagrindinės Įstaigos veiklos sritys: bendrosios praktikos gydytojų veikla, gydytojų specialistų veikla, odontologinės praktikos veikla, viduriniojo medicinos personalo paslaugų teikimas ligoniams ne ligoninėse, kita teisės aktais neuždrausta veikla.

2016 m. pabaigoje prie Įstaigos buvo prisirašę 3039 pacientai (2015 m. pabaigoje – 3170), iš jų 2479 – kaimo gyventojai. Didžiąją prisirašiusiųjų dalį sudaro pacientai nuo 18 iki 49 metų amžiaus. Tačiau dar didesnis pacientų nuo 50 iki 65 metų ir virš 65 metų amžiaus skaičius. Tai grupės, kurios reikalauja daugiausia dėmesio, teikiant pirminės sveikatos priežiūros paslaugas.

Nors sumažėjo aptarnaujamų pacientų skaičius, 2016 m. registruota 331 apsilankymu daugiau, lyginant su 2015 m.

**Gydytojų darbo intensyvumo analizė 2016 m.**

1 lentelė

|  |  |
| --- | --- |
| Specialistas | Apsilankymai |
| Iš viso | Apsilankymai poliklinikoje, iš jų | Apsilankymai namuose |
| Dėl ligos | Profilaktiniai |
|  |  |
| Bendrosios praktikos gydytojas | 12298 | 8065 | 2056 | 2173 |
| Apylinkės terapeutas | 6767 | 4739 | 613 | 1413 |
| Gydytojas apylinkės pediatras | 875 | 271 | 545 | 58 |
| Gydytojas akušeris ginekologas | 749 | 230 | 518 | 1 |
| Gydytojas chirurgas | 2156 | 2087 | 35 | 33 |
| Bendrosios praktikos gydytojas odontologas | 1581 | 942 | 639 |  |
| Iš viso: | 24426 | 16334 | 4406 | 3678 |

 Įstaigoje vykdomos šios Vilniaus teritorinės ligonių kasos finansuojamos **prevencinių priemonių sveikatos programos:**

 2 lentelė

|  |  |
| --- | --- |
|  Programos pavadinimas | Prevencinėse programose dalyvaujančių tos programos tikslinei populiacijai priklausančių asmenų dalies rodiklis (proc.) |
| 1. Vaikų krūminių dantų dengimo silantinėmis medžiagomis programa | 25,41 |
| 2. Atrankinė mamografinės patikros dėl krūties vėžio programa | 37,07 |
| 3. Gimdos kaklelio piktybinių navikų prevencinių priemonių programa |  |
|  3.1. Moterys, informuotos apie galimybę dalyvauti programoje | 53,48 |
|  3.2. Suteikta citologinio tepinėlio paėmimo paslauga | 97,00 |
| 4. Priešinės liaukos vėžio ankstyvosios diagnostikos programa | 62,09 |
| 5. Asmenų, priskirtinų širdies ir kraujagyslių ligų didelės rizikos grupei, atrankos ir prevencijos priemonių programa | 40,99 |
| 6. Storosios žarnos vėžio ankstyvosios diagnostikos programa |  |
|  6.1. Asmenys, informuoti apie galimybę dalyvauti programoje | 54,15 |
|  6.2. Paciento siuntimas pas gydytoją specialistą atlikti kolonoskopiją | 2,84 |

 Iš viso 2016 m. už prevencinių priemonių programų vykdymą Įstaiga uždirbo 8998 Eur pajamų.

Papildomai teikiamos pirminės ambulatorinės asmens sveikatos priežiūros **skatinamosios paslaugos**:

 bandinio protrambino aktyvumui nustatyti paėmimas ir rezultatų įvertinimas, protrambino laiko (INR) nustatymas, neįgaliųjų sveikatos priežiūra, fiziologinio nėštumo priežiūra, naujagimių priežiūra, 1-6 mėn. vaikų priežiūra, 6-12 mėn. vaikų priežiūra, imunoprofilaktika vaikams, slaugytojo procedūros namuose (lašelinės infuzijos), būtinosios medicinos pagalbos suteikimas gyventojams, neįrašytiems į pirminės asmens sveikatos priežiūros įstaigos aptarnaujamų gyventojų sąrašą, moksleivių paruošimas mokyklai, glikozilinto hemoglobino nustatymas, nėščiosios specifiniai kraujo ir šlapimo tyrimai ir kt.

Iš viso 2016 metais atlikta 5598 vnt. pirminės ambulatorinės asmens sveikatos priežiūros skatinamųjų paslaugų už 29855 Eur (2015 m. – 4993 vnt. už 28236 Eur).

 89,9 % pagrindinės veiklos **pajamų** sudaro pajamos už teikiamas medicinines paslaugas pagal pasirašytas sutartis su Vilniaus teritorine ligonių kasa. Dalis pajamų gaunama už medicinines paslaugas, apmokamas atskirų fizinių bei juridinių asmenų. Finansavimo pajamos – tai panaudota dalis iš Valstybės biudžeto, iš savivaldybės biudžeto, iš Europos Sąjungos biudžeto ir kitų šaltinių gautų lėšų, skirtų nepiniginiam turtui įsigyti bei kitoms išlaidoms kompensuoti.

3 lentelė

|  |  |  |
| --- | --- | --- |
| Pajamų struktūra | 2016 m. | 2015 m. |
| Įstaigos uždirbtos pajamos, *iš jų:* | 250478 | 245026 |
|  už suteiktas medicinines paslaugas pagal sutartis su Vilniaus teritorine ligonių kasa | 224533 | 224119 |
|  už suteiktas mokamas medicinines paslaugas iš kitų juridinių ir fizinių asmenų | 16288 | 10840 |
|  pagrindinės veiklos kitos pajamos (už kompensuojamųjų vaistų pasų išdavimą) | 166 | 149 |
|  finansavimo pajamos  | 8928 | 9294 |
|  kitos veiklos pajamos | 563 | 624 |

 Iš 2016 metais visų uždirbtų 250478 Eur pajamų, 249915 Eur sudaro pagrindinės veiklos pajamos.

 2016 metais Įstaigos **finansavimo sumos** 12057 Eur, iš jų 5043 Eur – finansavimo sumos, išskyrus neatlygintinai gautą turtą, ir 7014 Eur - neatlygintinai gauto turto vertė.

 Finansavimo sumos detalizuojamos:

 4000 Eur - iš Lazdijų rajono savivaldybės Visuomenės ir asmens sveikatos priežiūros programos skirtos lėšos kompiuterinės įrangos įsigijimui;

 600 Eur - iš Lazdijų rajono savivaldybės Visuomenės ir asmens sveikatos priežiūros programos skirtos lėšos stacionarių ir mobilių medicinos punktų slaugos paslaugų kokybės gerinimui;

 443 Eur – iš fizinių asmenų gauta parama (2 % gyventojų pajamų mokesčio);

 7014 Eur – nemokamai gautų vakcinų vertė.

Įstaigos **sąnaudos** per ataskaitinį laikotarpį sudarė 290428 Eur.

4 lentelė

|  |  |  |
| --- | --- | --- |
| Sąnaudų struktūra | 2016 m.  | 2015 m. |
| Viso sąnaudų, *iš jų*: | 290428 | 281852 |
|  darbo užmokesčio ir socialinio draudimo | 228151 | 224020 |
|  nusidėvėjimo ir amortizacijos | 5230 | 4992 |
|  komunalinių paslaugų ir ryšių | 12595 | 12652 |
|  transporto | 4441 | 5508 |
|  kvalifikacijos kėlimo | 70 | 3 |
|  nuvertėjimo ir nurašytų sumų | 1 |  |
|  sunaudotų atsargų savikaina | 20136 | 15121 |
|  nuomos | 42 | 42 |
|  kitų paslaugų (laboratoriniai II-o lygio tyrimai, med. technikos priežiūra, kt.) | 19025 | 19093 |
|  kitos sąnaudos (garantinio fondo įmokų sąnaudos, kt.) | 737 | 421 |

Pagrindines sąnaudas Įstaigoje sudaro darbo užmokestis ir su juo susiję mokesčiai. Darbo užmokestis sąnaudų struktūroje sudaro 60 procentų, su juo susiję mokesčiai 19 procentų, 21 procentas - likusios sąnaudos.

2016 metų Įstaigos **finansinis rezultatas** neigiamas , nuostolis 39950 Eur.

Piniginių lėšų likutis ataskaitinio laikotarpio pabaigoje Įstaigos bankų sąskaitose ir kasoje 126661 Eur.

Finansinį įstaigos stabilumą užtikrintų padidintas finansavimas iš Privalomojo sveikatos draudimo fondo biudžeto, papildomų finansavimo šaltinių pritraukimas.

Įstaiga neturi pradelstų ar laiku nesumokėtų mokesčių, nes sumoka juos mokesčių administravimo įstatymo nustatytais terminais. Skolos tiekėjams sudaro 2393 Eur už gruodžio mėn. suteiktas paslaugas ir įsigytas prekes.

Per vienerius metus gautinos sumos 20553 Eur - Vilniaus teritorinės ligonių kasos skola už gruodžio mėn. suteiktas paslaugas.

Įstaiga paskutinę ataskaitinio laikotarpio dieną neturėjo sutarčių, pasirašytų dėl ilgalaikio turto įsigijimo ateityje.

Ataskaitinio laikotarpio pabaigoje **ilgalaikio turto** balansinė vertė 19296 Eur.

 Per ataskaitinį laikotarpį Įstaiga įsigijo keturis ilgalaikio materialiojo turto vienetus: tris aukštesnio našumo stacionarius kompiuterius su programine įranga ir antivirusine programa ir nešiojamą kompiuterį su programine įranga ir antivirusine programa. Bendra įsigyto ilgalaikio turto vertė – 3390 Eur. Lėšas kompiuterinės įrangos įsigijimui skyrė Lazdijų rajono savivaldybė. Per ataskaitinį laikotarpį Įstaiga nurašė 2 vnt. ilgalaikio materialiojo turto – du nešiojamus kompiuterius, kurių bendra įsigijimo vertė 933,58 Eur, nusidėvėjimas 933,00 Eur, likvidacinė vertė 0,58 Eur. Abu nešiojami kompiuteriai techniškai ir morališkai pasenę, sugedusios motininės plokštės. Aukcioną skelbti buvo ekonomiškai nenaudinga. Nurašytas turtas atiduotas į Atliekų tvarkymo centrą.

 Įstaigoje taikoma minimali ilgalaikio materialiojo turto vertė 500 Eur, likvidacinė vertė 1 Eur.

 Ilgalaikis ir trumpalaikis turtas, gautas pagal panaudos sutartis, apskaitomas nebalansinėje sąskaitoje, jo vertė 346761 Eur.

 **Darbuotojų skaičius**: ataskaitinio laikotarpio pradžioje Įstaigoje dirbo 31 darbuotojas, per metus priimti 2 žmonės, atleisti 2 žmonės.

 Paskutinę ataskaitinių metų dieną Įstaigoje dirbo 31 darbuotojas, iš jų 10 - gydytojų, 10 - viduriniojo medicinos personalo grupės darbuotojų, 11 - kito personalo darbuotojų (iš jų 1 – vaiko priežiūros atostogose).

 Vidutinis metinis darbuotojų skaičius 30 žmonių.

Vienasmenis Įstaigos valdymo organas yra vyr. gydytojas , kuris vadovauja Įstaigos administracijai. Administraciją sudaro vyr. gydytojas, vyr. buhalteris ir vyr. slaugytoja.

Įstaigos **vadovo** - vyriausiojo gydytojo pareiginę algą nustato steigėjas.

2016 m. Įstaigos išlaidos vadovo darbo užmokesčiui ir socialiniam draudimui - 15171 Eur. Kitų išmokų vadovui nebuvo.

Įstaigos **sąnaudos valdymo išlaidoms** sudaro 34860 Eur. Jos apima administracijos darbuotojų darbo užmokesčio, socialinio draudimo įmokų, komunalinių paslaugų, ryšių paslaugų, spaudinių, kitų prekių ir kitų paslaugų sąnaudas.

 Jokių išlaidų išmokoms su Įstaigos dalininku susijusiems asmenims nebuvo.

 Įstaigoje vykdoma **korupcijos previncijos programa**, yra įgyvendinti šie korupcijos prevencijos programos uždaviniai:

1. Patvirtinta viešosios įstaigos „Lazdijų savivaldybės pirminės sveikatos priežiūros centras“ korupcijos prevencijos programa.

1. Paskirtas atsakingas žmogus už korupcijos prevencijos ir kontrolės vykdymą.
2. Lietuvos Respublikos sveikatos apsaugos ministerijai pateikta Korupcijos prevencijos programa bei informacija apie asmenis, atsakingus už korupcijos prevencijos kontrolę.
3. Paskelbta informacija apie Korupcijos prevencijos programą ir jos įgyvendinimo priemonių planą Įstaigos informacinėse skelbimų lentose ir internetinėje svetainėje.
4. Paskelbti valstybės institucijų kontaktai: kur kreiptis, susidūrus su korupcijos atveju.
5. Įstaigos informacinėse skelbimų lentose ir internetinėje svetainėje pateikiamos mokamų sveikatos priežiūros paslaugų kainos, taip pat informacija apie iš PSDF finansuojamas sveikatos priežiūros paslaugas.
6. Pacientų draustumas privalomuoju sveikatos draudimu nuolat tikrinamas Įstaigos registratūroje ; vyr. gydytojo įsakymu paskirti atsakingi darbuotojai.
7. Darbuotojai supažindinti su „Asmens sveikatos priežiūros įstaigos darbuotojų, susidūrusių su galima korupcinio pobūdžio nusikalstama veikla, elgesio taisyklėmis“, patvirtintomis 2014 m. liepos 7 d. Lietuvos Respublikos sveikatos apsaugos ministro įsakymu Nr. V-3.
8. Darbuotojai rašytinai supažindinti su VšĮ „Lazdijų savivaldybės pirminės sveikatos priežiūros centras“ Elgesio kodeksu, patvirtintu vyr. gydytojo įsakymu.
9. Ant visų Įstaigos specialistų kabinetų durų užklijuoti skelbimai „Geriausia padėka gydytojui – Jūsų šypsena“.

 Įstaigoje įdiegta **kokybės vadybos sistema**. Ji nuolat atnaujinama, papildoma. Patvirtintos procedūros: „Antibiotikų skiedimas“, „Defibriliacija“, „EKG užrašymas“, „Kateterizavimas šlapimo pūslės zondu (kateteriu)“, „Komplikacijos po injekcijų“, „Kraujo paėmimas iš venos vakuminiu mėgintuvėliu“, „Poodinė injekcija“, „Intraveninės injekcijos naujagimiais ir kūdikiams“, „Injekcija į veną“, „Injekcijos į raumenis“, „Kraujotakos atstatymas“, „Kraujo spaudimo matavimas“, „Slaugos paslaugų namuose teikimas“ ir kt.

 Įstaigoje toliau diegiamos ir vystomos **informacinės technologijos**.

 Įdiegta bendra su Teritorine ligonių kasa privalomojo sveikatos draudimo kompiuterizuota informacinė sistema „Sveidra“. Įstaiga įsisavinusi atnaujintos informacinės sistemos „Sveidra“ posistemes: PRAP – prisirašymų posistemę, PSAP – reabilitacijos posistemę, APAP – ambulatorinių paslaugų apskaitos posistemę, KVP – kompensuojamųjų vaistų pasų posistemę, Metas - darbuotojų, įstaigos duomenų tvarkymo posistemę. Šių „Sveidros“ posistemių dėka vykdoma pacientų prisirašymo prie įstaigos registracija, pildomi prašymai reabilitacijai, apskaitomas visų atliktų paslaugų kiekis pagal visą nomenklatūrą, išduodami kompensuojamųjų vaistų pasai, vykdoma jų apskaita, rašomi elektroniniai receptai.

 2011 m. Įstaiga tapo projekto „Elektroninių sveikatos paslaugų plėtra Alytaus regiono asmens sveikatos priežiūros įstaigose“, patvirtinto Lietuvos Respublikos sveikatos apsaugos ministro 2010 m. birželio 18 d. įsakymu Nr. V-570 „Dėl e. sveikatos sistemos 2009-2015 metų plėtros programos įgyvendinimo priemonių plano patvirtinimo“, partnere. Diegiama regioninė informacinė sistema bus skirta pagrindiniams sveikatos priežiūros paslaugų teikimo veiklos procesams, kurių metu bus sukuriama elektroninė medicininė paciento istorija, o perduodant nustatytus duomenis e. sveikatos paslaugų ir bendradarbiavimo infrastruktūros informacinei sistemai, bus prisidedama prie paciento viso gyvenimo elektroninio sveikatos įrašo formavimo. Projektas pradėtas vykdyti 2012 m., 2015 m. jo finansavimas baigtas, tačiau kai kurie funkcionalumai vis dar yra kuriami.

 Įstaigoje įdiegta skiepų apskaitos programa.

 2016 m. Įstaigoje įsisavinta kartu su Lazdijų rajono savivaldybės administracija naudojama moderni dokumentų valdymo sistema, leidžiančia keistis elektroniniais dokumentais, atitinkančiais elektroniniu parašu pasirašyto elektroninio dokumento specifikaciją.

 Įstaigos interneto svetainė http://[www.lazdijupspc.lt](http://www.lazdijupspc.lt)/ pastoviai tobulinama ir papildoma naujais duomenimis. Svetainėje patalpinta informacija apie įstaigos veiklą, teikiamas paslaugas, o taip pat finansinių ataskaitų rinkinių informacija pagal VSAFAS reikalavimus.

Įstaigoje naudojama buhalterinės apskaitos programa „Asistentė“ ir programa „KontoAlga“ – darbo užmokesčiui skaičiuoti.

 **2016 METŲ ĮSTAIGOS SIEKTINŲ VEIKLOS UŽDUOČIŲ ĮVYKDYMAS**

Lazdijų rajono savivaldybės taryba 2016 metų liepos 1 d. sprendimu Nr. 5TS-579 „Dėl 2016 metų Lazdijų rajono savivaldybės asmens sveikatos priežiūros viešųjų įstaigų siektinų veiklos užduočių nustatymo“ patvirtino Įstaigai siektinas veiklos užduotis.

 5 lentelė

|  |  |
| --- | --- |
| **Rodikliai** | **Įvykdymas** |
| **Kiekybinės įstaigos veiklos užduotys:** |  |
| 1. Teigiamas finansinis įstaigos veiklos rezultatas – 14000 Eur | -39950 Eur |
| 2. Įstaigos sąnaudų darbo užmokesčiui dalis – 76 % pagrindinės veiklos pajamų |  91,3 % (su socialiniu draudimu) |
| 3. Įstaigos sąnaudų valdymo išlaidoms dalis – 9 % pagrindinės veiklos pajamų | 13,9 %  |
| 4. Papildomų finansavimo šaltinių pritraukimas – 20000 Eur | 12057 Eur |
| **Kokybinės įstaigos veiklos užduotys:** |  |
| 1. Pacientų pasitenkinimo įstaigos teikiamomis paslaugomis lygis bei pacientų skundų tendencijos – 0 skundų per metus | skundų nebuvo |
| 2. Kokybės vadybos sistemos diegimo ir vystymo laipsnis – kokybės vadybos procedūrų skaičius – 10 | 10 procedūrų |
| 3. Darbuotojų kaitos įstaigoje rodiklis – 3 % | 6,06 % |
| 4. Prioritetinių paslaugų teikimo dinamika: |  |
| * 1. Slaugos paslaugos namuose – 100 %
 | 100 % |
| 5. Informacinių technologijų diegimo ir vystymo lygis – padidėjusi elektroniniu būdu pildomų med. dokumentų dalis – 10 % | 10 % |
| 6. Kovos su korupcija priemonių vykdymas – 10 priemonių | 10 priemonių |
| 7. Dalyvavimas įgyvendinant Privalomojo sveikatos draudimo fondo biudžeto lėšomis atitinkamų ligų prevencijos priemonių, atrankinės patikros, ankstyvosios diagnostikos programas. Prevencinėse programose dalyvaujančių tos prevencinės programos tikslinei populiacijai priklausančių asmenų dalies rodiklis (proc.) būtų lygus arba didesnis už šalies vidurkį, buvusį prieš vertinamus metus – 50 % | 84 %  |

 Vyriausioji gydytoja Leonora Patašienė